BM คิกออฟ “รถตุ๊ก ตุ๊ก ไฟฟ้า” ไตรมาส 4 มั่นใจดันรายได้ทั้งปีทะลุเป้า
BM รับยอดขายไตรมาส 3/64 ชะลอตัวจากไตรมาส 2/64 หลังเจอโควิด-19 กระทบ ก่อนฟื้นตัวแกร่งในไตรมาส 4/64 คาดยอดขายเพิ่ม พร้อมคิกออฟ “รถตุ๊ก ตุ๊ก ไฟฟ้า” มั่นใจดันรายได้ทั้งปี 64 โตทะลุเป้า
BM คาดไตรมาส 4/64 ฟื้นตัวแกร่ง รับยอดขายสินค้าเพิ่ม พร้อมคิกออฟ “รถตุ๊ก ตุ๊ก ไฟฟ้า” ไตรมาส 4/64 มั่นใจดันรายได้ทั้งปี 64โตทะลุเป้า
15 ก.ย. 2564

นายธีรวัต อมรธาตรี กรรมการผู้จัดการ และนางสาวละอองดาว งามการะ ผู้อำนวยการฝ่ายบัญชีและการเงิน บริษัท บางกอกชีทเม็ททัล จำกัด (มหาชน) หรือ BM และนายจิรศักดิ์ เยาว์วัชสกุล กรรมการผู้จัดการ บริษัท บีเอ็ม อินโนเทค อินดัสตรี้ จำกัด หรือ BMI บริษัทลูกของ BM นำเสนอข้อมูลผลประกอบการไตรมาส 2/2564 ในงานบริษัทจดทะเบียนพบนักลงทุน (Opportunity Day) ผ่านระบบออนไลน์ โดย 6 เดือนแรก บริษัท มีรายได้รวม 566.62 ล้านบาท เพิ่มขึ้น 38.62 % เมื่อเทียบกับช่วงเดียวกันกับปีก่อน
ส่วนผลประกอบการไตรมาส 3 ชะลอตัวลงเมื่อเทียบกับไตรมาส 2 และคาดว่าในไตรมาส 4 จะกลับมาฟื้นตัว จากสถานการณ์การแพร่ระบาดของเชื้อไวรัสโควิด-19 ที่คลี่คลาย ช่วยเพิ่มยอดผลิตและจำหน่ายผลิตภัณฑ์ทั้ง 6 กลุ่ม รวมถึงการผลิต “รถตุ๊ก ตุ๊ก ไฟฟ้า” ที่เตรียมคิกออฟเปิดตัวและเปิดรับออเดอร์ในไตรมาส 4 หนุนไตรมาสสุดท้ายสดใส มั่นใจรายได้ทั้งปีเติบโตทะลุเป้าหมาย